[{"text_idx": "#000000", "text": "Lau\u0306 la Kimra Marborda Vojo"}, {"text_idx": "#000001", "text": "Kiam ajn mi piediras al la proksima superbazaro Lidl mi ankau\u0306 estas promenante lau\u0306 la Kimra Marborda Vojo:"}, {"text_idx": "#000002", "text": "Mi plurfoje iom vagadis lau\u0306 la Marborda Vojo okcidenten, al la golfeto de Kardifo, kaj al la urboj Penarth kaj Barry. Sed dum longa tempo mi ne estis promenadante orienten."}, {"text_idx": "#000003", "text": "Hierau\u0306 estis bela tago. Mi kaj Pudingulo sopiris iom ferieti. Sed kiel mi jam rakontis, la marbordaj strandoj estas plenplene je homoj."}, {"text_idx": "#000004", "text": "Ni, do, decidis iom vagadi orienten lau\u0306 la Marborda Vojo."}, {"text_idx": "#000005", "text": "La unua parto de la vojo kondukis nin tra la parko Splott, kiun mi montris al vi la 27-an de aprilo. Post tio, ni trapasis log\u0302ejan kvartalon kaj industrian zonon, g\u0302is la vojeto kondukis nin denove sudorienten for de la au\u0306toj kaj konstruaj\u0302oj lau\u0306 la direkto de la maro."}, {"text_idx": "#000006", "text": "La lando kiun vi vidas c\u0302e la horizonto estas Anglio (ni trovig\u0302is c\u0302i tie),"}, {"text_idx": "#000007", "text": "La vojeto trapasas diversajn farmbienojn kaj ni ec\u0302 renkontis bovinojn, sed mi ne fotis ilin! Mi ne timas bovinojn, sed ni diru ke mi estas iom singarda c\u0302ar ili estas grandaj!"}, {"text_idx": "#000008", "text": "La la vojeto estas diversaj fortikaj\u0302oj kiuj restas post la dua mondmilito kiam oni zorge gardis la marbordon. C\u0302i tiu fortikaj\u0302o nun funkcias kiel elektra subcentraleto."}, {"text_idx": "#000009", "text": "Je c\u0302i tiu punkto ni konstatis ke ni estis mars\u0302ante 5 mejlojn (8.05km) kaj c\u0302ar ni devis est c\u0302ehejme je certa horo, ni do, devis rehejmeniri."}, {"text_idx": "#000011", "text": "Oni ofte opinias ke la partoj de la Marborda Vojo apud la grandaj urboj, estas malinteresaj kaj tro industriaj. Sed, fakte, oni ja povas fari tre agrablan promenadon, spiri fres\u0302an aeron kaj vidi interesajn panoramojn. Mi rekomendas g\u0302in!"}, {"text_idx": "#000012", "text": "Mi multe okupig\u0302is lastatempe kaj, do, tute ne havis la okazon ion verki c\u0302i tie. Hodiau\u0306, tamen, estas sabato. Tro varmas por eliri el la domo kaj mi havas ripoztagon."}, {"text_idx": "#000013", "text": "Dum la pasintaj semajnoj la restriktoj rezulte de la kronviruso malpli severig\u0302is. Aldone al tio, s\u0302ajnas ke ege multaj homoj simple nun decidis c\u0302ion ignori."}, {"text_idx": "#000014", "text": "Rezulte, pasintan semajnfinon, hierau\u0306, kaj, vers\u0302ajne hodiau\u0306, en Britio idiotoj amase veturas al diversaj marbordaj lokoj - kie ili sinrostas sub la rekta suno kaj malrespektas iujn regulojn pri distancigo unu de la alia."}, {"text_idx": "#000015", "text": "En diversaj partoj de Britio oni decidis denove pli severigi la regulojn pro kreskanta nombro da infektitoj. Tio aparte okazas en parto de nordokcidenta anglio - kiu estas bedau\u0306rinde, c\u0302ar g\u0302uste tie log\u0302as la patrino de Pudingulo. Li planis vojag\u0302i viziti s\u0302in por la unua fojo ekde februaro, sed nun ne rajtos."}, {"text_idx": "#000016", "text": "Hierau\u0306 oni starigis barilojn klopodante malpermesi similajn problemojn c\u0302isemajno. C\u0302iuokaze, estis denove arestitoj pro ebria kaj kontrau\u0306socia konduto. Ni vidu kio okazos hodiau, sabaton!"}, {"text_idx": "#000018", "text": "Kunlog\u0302antoj en la norda hemisfero, c\u0302u ne januaro c\u0302ijare estis unu el la plej longaj monatoj de via vivo ankau\u0306? Malbona vetero, senluma c\u0302ielo..."}]